**Årsberetning for Ruseløkka/Skillebekk beboerforening 2017-2018**

Generalforsamlingen 2017 ble holdt i Sommerogata 1 27.april
Nytt styre ble valgt: Mari-Marthe Apenæs, Sigrid Moldestad og Erik Karlsen.

Reviderte vedtekter ble vedtatt.
Etter møtet fortalte arkitekt Lars Haukeland fra LPO arkitekter om byggets historie og
hotellplanene.

Vi har hatt 7 styremøter i løpet av året. Dessverre måtte Mari-Marthe trekke seg som
styremedlem. Styret har dermed i år bestått av Erik Karlsen som leder og Sigrid Moldestad som styremedlem. Heldigvis sa Erik Sevestre, som har vært kasserer de siste årene, seg villig til å fortsette med det også dette året til tross for at han gikk ut av styret på generalforsamlingen. Det er begrenset hva et styre med to medlemmer kan få gjort.

Saker vi har hatt på dagsorden i løpet av året:

**Tinkern**Vi lagde enn underskriftskampanje på nett for å protestere på Ruters planer om å legger trasé for fjordtrikken over Tinkern. Den samlet nok underskrifter til at vi fikk anledning til å møte miljø-og samferdselskomiteen i rådhuset 25. september. Vår sak ble behandlet i komiteens møte 11.oktober. Der ble det vedtatt at byrådet pålegges å utarbeide en alternatv trasé for Fjordtrikken som ikke går gjennom Tinkern. Vi har nylig sendt henvendelse til komiteen for å høre om hvordan det går med den alternative traseen.

**Skolen**Byrådet har som kjent besluttet å rive den gamle og bygge ny Ruseløkka skole. Dette skrev vi utførlig om i 2017 utgaven av Ankern. Det ble ikke fremmet forslag på generalforsamlingen om at beboerforeningen skulle protestere mot riving. Det ble heller ingen diskusjon om temaet. Det kom derfor noe overraskende på styret at protestene mot riving ble så høylytte utover høsten. Vår FB side var sterkt preget av skolesaken. Klagene som ble sendt til Fylkesmannen og Sivilombudsmannen ble avvist og rivetillatelse ble gitt.
At byrådet satser hundrevis av millioner på å gi oss en ny moderne skole betyr et
historisk løft for vårt boligmiljø. Det betyr at vår bydel fortsatt vil være en attraktiv
del av Oslo også for barnefamilier i flere generasjoner framover.

**Filipstad**Siden 2012 har beboerforeningen jobbet med en alternativ plan for utbyggingen
av gamle havneområdet på Filipstad. Det har vi gjort i samarbeid med bl.a. Skarpsno og Gimle vel, Oslo byes vel og Naturvernforbundet i Oslo og Akershus.
Sammen med arkitektene Arne Sødal og Niels Torp har vi laget en konkret plan
som vi har kalt Fjordbyparken. I løpet av året har vi presentert vårt alternativ for det
nye Havnestyret og ny administrasjon i Oslo Havn KF.
Byrådet har nå startet på behandlingen av områdereguleringen for Filipstad.
Dessverre uten alternativer til Plan- og bygningsetatenens forslag. Beboerforeningen
har nylig bedt om å få et møte med byrådsleder Raymond Johansen for å legge fram
vårt syn. Vi har blitt invitert til et møte med Raymond Johansen og byråd Hanna Marcussen den 16. mai

**Løkkeveien**Kampen mot gjennomkjøringstrafikken i Løkkeveien har vart i 48 år ! Slaget har vel nærmest vært regnet som tapt. Takket være iherdig innsats fra Ruseløkkaaksjonen
har problemstillingen igjen kommet på politikernes bord. Det har blitt laget trafikkanalyser for å utrede konsekvensene av alternative løsninger for å redusere/stenge trafikken i Løkkeveien. Beboerforeningen har sendt inn forslag om
å stenge Ruseløkkveien i forbindelse med de omfattende byggearbeidene på begge
sider av gaten. Torsdag 5.april kunngjorde byråd Lan Marie Nguyen Berg i et møte
på Dukes at byrådet vil prøvestenge Løkkeveien for gjennomkjøringstrafikk i ett år.
Stengingen vil bli gjennomført i løpet av 2018. Alle detaljer er ikke på plass. Både
Ruseløkkaaksjonen og beboerforeningen vil bli invitert med på arbeidet med detalj-
utforming av tiltakene.

-I tillegg har vi skrevet brev til Statens vegvesen å bedt om støyskjerm langs E-18.
 Etter at lagerbyggene som stod der ble revet opplever beboere langs
 Munkedamsveien mer støy fra E-!8. Vegvesenet har målt støyforholdene, men
 kommet til at det ikke er nok til å bygge støyskjerm.

-Vi har skrevet brev til Vann- og avløpsetaten om oversvømmelsen som rammet
 Lassonsgate 9.august. Mange fikk betydelig mengder vann inn i kjellerne sine.
 Vi fikk ikke noe konkret løfte om strakstiltak, men området er med i en langsiktig
 plan for utbedring av avløpsnettet.

-Vi ble på nyåret invitert av Frogner Bydel til å være med å bidra til
 en plan for rehabilitering av hele lekegaten i Lassonsgate. Sameiene rundt
 gjør allerede en betydelig dugnadsinnsats for å forsinke forfallet.

-17. juli ble bordtennisbordet i Lassonsgate reparert på dugnad. Det hadde blitt
 ødelagt 17. mai i forbindelse med Barottos arrangement. Sverre Røed Larsen
 tok initiativ til dugnaden.

**-**Nytt nr. av Ankern ble planlagt , skrevet og trykt i løpet av februar/mars 2018.
 Denne gangen i 12 siders utgave.

**Arrangementer og begivenheter.**4. mai
Ordfører Marianne Borgen åpnet det nye treningsfeltet i Lassons gate. Beboerforeningen søkte Sparebankstiftelsen om penger og fikk kr. 300 000.-

15.juni
Beboerforeningen deltok på åpningen av den nye amerikanske ambassaden
på Huseby. Sammen med FAU på skolen jobbet vi i flere år tidlig på 2000-tallet
med å få den flyttet.

23. august
Jødisk museum satte ned en «snublestein» på fortauet utenfor Observatoriegate 9
Denne er til minne om Rebekka Goldheim som bodde der og ble deportert til
Auschwitz 26.nov. 1942. Gunnar Bolstad skrev om Rebekka Goldheims historie
i 2017 utgaven av Ankern.

2.september
Sensommerfest på Tinkern, med skattejakt, grilling og levende musikk.

4.september
Feiende flott åpning av nye Cort Adlers plass. Med selveste Cort Adler til stede.
Takk til Geir Roger Elgvin for strålende initiativ

31.oktober
Halloweenparader fra Skillebekk og Cort Adlers plass. Samling i Lassons gate
med grilling av marshmallows, gresskarkonkurranse. Rekorddeltakelse minst 200.

20.november
Beboerparkering endelig innført i vårt område

1.til 24 desember.
Julekalender med motiver fra 60- og 70-tallet på beboerforeningens FB- side.

14.desember
Tradisjonell julegløgg i Lassonsgate.

5.april 2018
Byråd Lan Marie Nguyen Berg kunngjør at Løkkeveien vil bli stengt for
gjennomkjøring i løpet av 2018

17. april
Generalforsamling i Nasjonalbiblioteket

**Økonomi.**Vår kasserer, Erik Sevestre, trakk seg fra vervet ved siste generalforsamling i 2017.
Men han sa seg villig til å fortsette litt til fordi den vi hadde håpet kunne bli den nye kassereren etter valget i 2017 dessverre også måtte trekke seg fra oppgaven.
Når det er sagt må det også sies at foreningens økonomi aldri har vært bedre enn den er nå. Vi har ca, 100 000,- på konto i DNB. Vi har ikke mottatt noe i offentlig støtte, så dette er basert på medlemskontingenten.
Vi kan dessverre ikke legge fram noe regnskapsoppsett slik vi absolutt burde ha gjort. Vår største utgiftspost er den årlige trykkingen av Ankern.
I år var regningen på ca. 19 000,-
Ellers har vi faste årlige utgifter til postboks og domenet ankern.org.
I tillegg kommer utgifter til arrangementer som sommerfest på Tinkern, Halloweenparader, julegløgg mm.

Oslo 16. april

Erik Karlsen Sigrid Moldestad
styreleder styremedlem